CELEX: 32019D0052
Language: da
Date: 2018-12-20 00:00:00
Title: Rådets afgørelse (EU) 2019/52 af 20. december 2018 om bemyndigelse til at indlede forhandlinger om en aftale om ændring af det eksisterende toldkontingent for fjerkrækød og tilberedt fjerkrækød og om ændring af den eksisterende toldordning for andre fjerkræudskæringer, jf. bilag I-A til kapitel 1 i associeringsaftalen mellem Den Europæiske Union og dens medlemsstater på den ene side og Ukraine på den anden side

14.1.2019   
               
               
                  DA
               
               
                  Den Europæiske Unions Tidende
               
               
                  L 10/62
               
            
         RÅDETS AFGØRELSE (EU) 2019/52
         af 20. december 2018
         om bemyndigelse til at indlede forhandlinger om en aftale om ændring af det eksisterende toldkontingent for fjerkrækød og tilberedt fjerkrækød og om ændring af den eksisterende toldordning for andre fjerkræudskæringer, jf. bilag I-A til kapitel 1 i associeringsaftalen mellem Den Europæiske Union og dens medlemsstater på den ene side og Ukraine på den anden side
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 3 og 4,
         under henvisning til henstilling fra Europa-Kommissionen, og
         ud fra følgende betragtninger:
         
                     (1)
                  
                  
                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (1) (»associeringsaftalen«) blev undertegnet i Bruxelles den 21. marts og den 27. juni 2014. Den har fundet midlertidig anvendelse siden den 1. januar 2016 og trådte i kraft den 1. september 2017.
                  
               
                     (2)
                  
                  
                     Siden midten af 2016 er der fra Ukraine til Unionen importeret en ny type fjerkræudskæring under toldpositionerne KN 0207 13 70 (»andre udskæringer, ferske eller kølede«) og KN 0207 14 70 (»andre udskæringer, frosne«). Denne import er steget markant og har nået 25 000 ton i de første seks måneder af 2018. I henhold til associeringsaftalen kan denne import markedsføres i Unionen til nulsats uden kvantitative begrænsninger.
                  
               
                     (3)
                  
                  
                     Den nye type fjerkræudskæring består af det traditionelle bryststykke med vingeben og kan efter få ændringer markedsføres i Unionen som fjerkræbryst. Der er derfor risiko for, at ubegrænset import af disse udskæringer kan underminere de i associeringsaftalen fastsatte betingelser for import af traditionelle fjerkræbrystudskæringer til Unionen, navnlig kvantitative begrænsninger i form af et toldkontingent.
                  
               
                     (4)
                  
                  
                     Der bør derfor indledes forhandlinger med henblik på at indgå en aftale, der ændrer associeringsaftalen med hensyn til omfanget af toldkontingentet for fjerkrækød og tilberedt fjerkrækød, og genindførelsen af mestbegunstigelsessatsen for import fra Ukraine, der overstiger dette toldkontingent —
                  
               VEDTAGET DENNE AFGØRELSE:
         
            Artikel 1
            Kommissionen bemyndiges herved til på Unionens vegne at føre forhandlinger om en ændring af Unionens toldtarif for de to toldpositioner KN 0207 13 70 (»andre udskæringer, ferske eller kølede«) og KN 0207 14 70 (»andre udskæringer, frosne«) i bilag I-A til kapitel 1 og af toldkontingentet for fjerkrækød og tilberedt fjerkrækød i tillægget til bilag I-A til associeringsaftalen.
         
         
            Artikel 2
            Forhandlingerne føres på grundlag af Rådets forhandlingsdirektiver, der er fastsat i addendummet til denne afgørelse.
         
         
            Artikel 3
            Forhandlingerne føres i samråd med Handelspolitikudvalget, jf. artikel 207, stk. 3, tredje afsnit, i traktaten om Den Europæiske Unions funktionsmåde.
         
         
            Artikel 4
            Denne afgørelse er rettet til Kommissionen.
         
         
            Udfærdiget i Bruxelles, den 20. december 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  EUT L 161 af 29.5.2014, s. 3.